תל דותן

הבור שאליו מיוחס הסיפור ה[[מקראי על השלכת יוסף לבור על ידי אחיו]]
תֵּל דּוֹתָן (תל דות'אן) הוא תל יישוב עתיק גדול במרכזו של עמק דותן כ-10 ק"מ מדרום-מערב לעיר ג'נין בצד כביש שכם-ג'נין. מתנשא לגובה 60 מטר מעל העמק, שטח פסגתו כ-40 דונם. לרגלי התל עברה דרך ההר.

==חפירות ארכאולוגיות==
החפירות באתר נערכו בשנים 1953–1964 על ידי הארכאולוג ג'וזף פול פרי (Joseph Paul Free) מטעם וויטון קולג'. בתשע עונות החפירה באתר חשף פרי שרידים ארכאולוגיים מ־21 שכבות שונות. השרידים האדריכליים העיקריים הם מתקופות הברונזה קדומה, תקופת הברונזה המאוחרת, תקופת הברזל I ותקופת הברזל II בחפירות נחשפו, בצד הדרומי והמערבי של התל, ביצורים ובתי מגורים מתקופת הברזל II, עת היישוב היה מבוצר ומוקף חומה. בצד הדרומי של התל נתגלה מבנה, אותו זיהה פרי כמבנה מנהלה שבו נאספו מיסים, כגון חיטה, שמן זית וסחורות אחרות. במהלך חפירת המבנה חשפו הארכאולוגים מאות פערורים (כדים בעלי פתח רחב), ובכמה מהם נותרו עדויות כי הללו שימשו לאחסון דגנים ושמן. דגימות שנלקחו משכבת החורבן שעל רצפות המבנה ונבחנו בתיארוך פחמן-14 במעבדה, לימדו כי המבנה נחרב בסוף המאה ה-9 לפנה"ס.

בתחילת שנות ה-2000 החליטו חוקרים מוויטון קולג' לבחון מחדש את ממצאי החפירה ולערוך פרסום מקיף ומסכם על האתר. את המחקר המחודש הוביל הארכאולוג רוברט קולי (שניהל גם את חפירות "ח'רבת רדנה", אתר חשוב מתקופת הברזל הממוקם בתוך רמאללה). כמו כן, נערך באתר סקר מקיף וחפירת בדיקה בשנת 2004. ממצאי החפירה שהיו מאוכסנים בוויטון קולג', במוזיאון רוקפלר ובקולג' סנט ג'ורג' בירושלים, נבחנו מחדש ותוארכו באמצעים מודרניים. לפי מחקר זה התל היה מיושב ברציפות החל מהתקופה הנאוליתית ותקופה הכלקוליתית בארץ ישראל ועד לתקופה הרומית בארץ ישראל.

בשנת 2013 התגלה בתל דותן שברי מזבח עשוי מאבן גיר מקומית, בעל ארבע קרניים מתקופת הברזל II. מידותיו 65X65 סנטימטר ועוביו הכולל בנקודת המרכז 18 סנטימטר.
ככל הנראה מזבחות מטיפוס זה שימשו להבערת קטורת או חומר אחר, ולא שימשו להקרבת בעלי חיים או מנחות אחרות. השערת החוקרים היא, שבשל מיקומו של הממצא בתוך מערכת של מבנים, אפשר לתארך את המזבח באופן מהימן לראשית תקופת הברזל II (המאה ה-9 לפנה"ס). מכלול המבנים שבמסגרתו נמצא המזבח זוהה במקור על ידי ג'וזף פרי כמבנה מנהלה, אך בעקבות גילוי המזבח משערים ששימש בראש ובראשונה למטרות פולחן.

רוב ממצאי תל דותן מוצגים במוזיאון קטן השוכן בתוך בור מים בחצר הקולג' של קתדרלת סנט ג'ורג' בירושלים.

==ביר אל חפירה==
בצמוד לתל מדרום ממוקמות שלוש בארות עתיקות, תעלה, מספר בריכות ובורות מים. בבאר העתיקה מביניהן, שנחפרה לעומק של כ-20 מטר, היה מבנה ומתקן אנטיליה לשאיבת מים. בתחילת המאה ה-20 הותקנה במקום משאבה ממונעת. כיום המבנה נטוש וחלקו הרוס.

האתר נקרא בערבית "ביר אל חפירה" ויש המזהים אותו עם "באר יוסף",
המכנים אותו גם "בור יוסף" שעל פי המתואר בפרשת "וישב" בספר בראשית השליכוהו אחיו אל הבור.

==זיהוי האתר==
זיהוי של התל עם דותן המקראית נעשה כבר במאה ה-14 על ידי אשתורי הפרחי, בשנת 1851 זוהה התל מחדש על ידי הנוסע ההולנדי ון דר ולדה שביקר בתל.

==היסטוריוגרפיה==
דותן מוזכרת פעמיים בתנ"ך:
* סיפור מכירת יוסף בספר בראשית התרחש בדותן, כאמור: .
* בתקופת ממלכת ישראל מוזכרת דותן כעיר בה ישב הנביא אלישע עת הקיף עליו חיל מלך ארם (בספר מלכים ב פרק ו).

ישנם המזהים את דותן עם תתין ברשימת הערים שכבש תחותמס השלישי מלך מצרים. על זהות זו כותב בנימין מזר שהיא "אינה מתקבלת על הדעת" בגלל שתתין מוזכרת בזיקה לערים אחרות שמקומן בסוריה.

דותן מוזכרת גם בספר יהודית שלוש פעמים בתיאור המסע של הולופרנס בארץ ישראל, לצד היישוב "בלעמה" (כיום ח'רבת בלעמה הסמוכה, המזוהה עם יבלעם המקראית).

בפסיפס כתובת רחוב מתקופת התלמוד נזכר פטור שניתן ליהודי דותן מקיום חלק מהמצוות התלויות בארץ, בשל הימצאות נכרים (שומרונים) באזור בתקופה זו, כאשר לצדה של דותן נזכרות עיירות הסמוכות אליה, ובהן בלעם עלייתה (ח'רבת בלעמה), איקבין (הכפר עקאבה), מזחרו (ח'רבת מחרון הצמודה ממזרח לתל דותן) וציר (הכפר ציר).

אוסביוס מקיסריה מציין שדותן נמצאת 12 מילין מצפון לשומרון.

==גלריית תמונות==
{| align=center
|<gallery widths="150" heights="150" perrow="5">
קובץ:Dothan, where Joseph was sold by his brethren American Colony, Jerusalem.jpg|מבט על תל דותן בתחילת המאה ה-20
קובץ:Joseph's Well, Dothan.jpg|באר יוסף בעמק דותן. תמונה מסוף המאה ה-19, או ראשית המאה ה-20
קובץ:Samuel and Saidye Bronfman Archaeology WingDSCN5109.JPG|קדרה מחרס מהמאה ה-12 עד ה-11 לפנה"ס; מאוסף מוזיאון ישראל
קובץ:Tel Dotan3.jpg|חפירות ארכאולוגיות בתל דותן
קובץ:Tel Dotan4.jpg|מזבח ארבע קרנות המתוארך למאה ה-9 לפנה"ס בתל דותן
</gallery>
|}

==לקריאה נוספת==
* דובי טל, מוני הרמתי, רוני רייך, אבנים גדולות מן השמים, הוצאת משרד הביטחון – ההוצאה לאור, 1998, עמ' 38
* כל מקום ואתר, משרד הביטחון – ההוצאה לאור, 2000
* איתן אבניאון, המילון האנציקלופדי של המקרא, הוצאת איתאב-בית הוצאה לאור, 2003

==קישורים חיצוניים==

* שמעון גיבסון, [http://www.ariel.ac.il/images/stories/site/departments/archaeology/jurnal/In_the_Highlands_Depth/pdf/Shimon_Gibson_sp.pdf הערה לגבי מזבח ארבע הקרניים 1 מתקופת הברזל בתל דותן], במעבה ההר, קובץ שמיני, תשע"ט 2018
*[https://www.tourshomron.org.il/תל-דותן-ובור-יוסף/ תמונות של תל דותן] , באתר מועצה אזורית שומרון
*
*שמואל פישר, [https://www.calameo.com/read/004780457b63b010003c4 את אחי אנכי מבקש], באתר שבועון נופשים, גיליון מס' 183,עמ' 28, 10 בינואר 2020
* 

==הערות שוליים==

דותן
קטגוריה:אתרי המקרא
קטגוריה:אתרים ארכאולוגים נאוליתים בארץ ישראל
קטגוריה:אתרים ארכאולוגיים כנעניים בארץ ישראל
קטגוריה:אתרים ארכאולוגיים יהודיים בארץ ישראל
קטגוריה:השומרון: אתרים ארכאולוגיים
קטגוריה:צפון השומרון
דותן (דותן)